P. Prokopovič, poslanec: (2002-05-16):
Aj preto vyjadrujem presvedčenie, že fungovaniu tejto inštitúcie je potrebné venovať primeranú pozornosť a legislatívnymi postupmi vytvárať priaznivé podmienky na jej efektívne fungovanie tak, aby mali aj strední podnikatelia, živnostníci funkčnú vrcholovú organizáciu, ktorá je na prospech celej spoločnosti spôsobilá účinne obhajovať ich oprávnené záujmy. Už na rokovaní výboru pre hospodárstvo, privatizáciu a podnikanie som vo svojom vystúpení uviedol, že za jeden z výsledkov pôsobenia komory považujem aj práve predkladaný návrh zákona, ktorým sa mení a dopĺňa zákon č. 126/1998 Z. z. o Slovenskej živnostenskej komore v platnom znení, a to napriek skutočnosti, že návrh zákona predkladá na schválenie vláda Slovenskej republiky a že návrh pripravilo Ministerstvo vnútra Slovenskej republiky. Celá príprava návrhu zákona sa totiž podľa mojich informácií uskutočnila v úzkej súčinnosti so zástupcami Slovenskej živnostenskej komory vrátane zástupcov jej odborného zázemia z členov aj Slovenského živnostenského zväzu. Nová kvalita spolupráce ústredného orgánu štátnej správy so zástupcami podnikateľov koordinovanými Slovenskou živnostenskou komorou sa prejavila v následnom bezrozporovom, dá sa povedať, prerokovaní návrhu zákona so všetkými dotknutými inštitúciami. Návrhy, z ktorých za najdôležitejšie považujem tie, ktoré umožnia zapojiť sa do podnikania širšiemu okruhu osôb, ako je tomu doposiaľ. Týka sa to hlavne remeselných živnostníkov, kde striktná požiadavka živnostenského zákona na preukazovanie praxe pred začatím podnikania bráni absolventom škôl vstúpiť samostatne do radov živnostníkov. Túto bariéru však možno odbúrať, a to bez rizika zníženia kvality poskytovania výrobkov a služieb. Ak sa účinne využije odborný potenciál Slovenskej živnostenskej komory, ktorá je už aj v súčasnosti spôsobilá preverovať odbornú spôsobilosť uchádzačov o podnikanie náhradnou formou prostredníctvom takzvanej kvalifikačnej skúšky. Rovnaký liberalizačný zámer má aj návrh smerujúci k odstráneniu požiadavky praxe pre zamestnancov poverených prácami v externom prostredí alebo prácami osobného charakteru. Zo systémového hľadiska ide o takú úpravu podmienok živnostenského podnikania, ktorých sekundárnym účinkom bude posilnenie postavenia Slovenskej živnostenskej komory a vytvorenie podmienok na pozitívne ovplyvnenie trendu nezamestnanosti. Z výpočtu vecných opatrení je zrejmé, že predložený návrh zákona má za cieľ hlavne vytvoriť vhodnejšie legislatívne podmienky samotným podnikateľom a súčasne má umožniť i širšiemu okruhu osôb zapojiť sa do podnikania. Som presvedčený, že schválením návrhu zákona všetci spoločne prispejeme k naplneniu nášho spoločného zámeru podpory malého a stredného podnikania. Ďakujem za pozornosť a vopred aj za podporu vládneho návrhu zákona. I. Presperín, podpredseda NR SR: Ďakujem vám za vystúpenie v rozprave. Všetci, ktorí boli prihlásení, vystúpili. Vyhlasujem rozpravu o tomto bode za skončenú. Pán minister, chcete sa vyjadriť? Prosím. J. Čarnogurský, minister spravodlivosti SR: Ja sa len chcem vyjadriť tak, že pozmeňujúci návrh pána poslanca Engliša schvaľujem, podporujem. I. Presperín, podpredseda NR SR: Ďakujem. Pán spravodajca, nechcete sa vyjadriť? Prerušujem rokovanie o tomto bode programu. Ďalším bodom programu je druhé čítanie o vládnom návrhu zákona o používaní analýzy deoxyribonukleovej kyseliny na identifikáciu osôb. Vládny návrh zákona ste dostali pred prvým čítaním ako tlač 1380, spoločnú správu ako tlač 1380a. Prosím, pána ministra Čarnogurského, aby vládny návrh zákona odôvodnil. J. Čarnogurský, minister spravodlivosti SR: Vážený pán predsedajúci, predložený návrh zákona upravuje podmienky odoberania biologického materiálu pochádzajúceho z ľudského tela na účely analýzy deoxyribonukleovej kyseliny, vykonávanie analýzy deoxyribonukleovej kyseliny a oprávnenia subjektov, ktoré sú príslušné na túto činnosť, zriadenie národnej databázy profilov deoxyribonukleovej kyseliny a spracúvanie údajov z tejto databázy. Predkladaný návrh zákona bol prerokovaný v určených výboroch. S návrhmi, ktoré v nich odzneli a boli zahrnuté do spoločnej správy, sa stotožňujem. Ďakujem. I. Presperín, podpredseda NR SR: Ďakujem pekne. Prosím pána spoločného spravodajcu Jána Langoša. Pán poslanec Langoš, žiadam vás, aby ste prišli do rokovacej sály a predniesli stanovisko výborov k tomuto vládnemu návrhu zákona. Nech sa páči, pán poslanec. J. Langoš, poslanec: Ďakujem za slovo, pán predsedajúci. Dámy a páni, budem stručný. Gestorským výborom, ktorým je výbor pre obranu a bezpečnosť, som bol určený za spoločného spravodajcu, aby som predniesol takúto správu. Národná rada uznesením č. 1978 z 3. apríla tohto roku rozhodla, aby tento vládny návrh prerokoval ústavnoprávny výbor, výbor pre zdravotníctvo, výbor pre ľudského práva a národnosti a výbor pre obranu a bezpečnosť. Tieto určené výbory prerokovali návrh zákona v určenej lehote. Iné výbory o návrhu zákona nerokovali. Gestorský výbor konštatuje, že do začatia rokovania o tomto návrhu zákona nedostal žiadne stanoviská od poslanca. Výbor pre financie, rozpočet a menu neprijal platné uznesenie. Z celkového počtu 12 poslancov bolo prítomných 9. Za návrh uznesenia hlasovali 4 poslanci, 2 poslanci hlasovali proti a 3 poslanci sa zdržali hlasovania. Ostatné výbory prijali platné uznesenia, súhlasili s návrhom zákona a odporúčajú Národnej rade Slovenskej republiky zákon schváliť so šiestimi pozmeňujúcimi a doplňujúcimi návrhmi, ktoré sú uvedené v spoločnej správe. Dámy a páni, gestorský výbor odporúča o pozmeňujúcich a doplňujúcich návrhoch zo spoločnej správy hlasovať spoločne a tieto návrhy schváliť. Ďalej gestorský výbor odporúča Národnej rade podľa § 79 ods. 4 písm. e) zákona o rokovacom poriadku schváliť návrhy, ako sú uvedené v spoločnej správe, ako ich odporúča gestorský výbor a podľa toho istého paragrafu písm. f) zákona o rokovacom poriadku po schválení návrhov uvedených v spoločnej správe návrh zákona ako celok schváliť. Pán predsedajúci, prosím, otvorte rozpravu. I. Presperín, podpredseda NR SR: Ďakujem pekne, pán poslanec. Otváram rozpravu o tomto bode programu. Písomne nikto prihlásený. Pýtam sa, kto ústne. Nikto. Vyhlasujem rozpravu o tomto bode za skončenú. Ďakujem, pán poslanec Langoš. Prerušujem rokovanie o tomto bode. Pristúpime k druhému čítaniu o vládnom návrhu zákona o archívoch a registratúrach ako tlač 1383, spoločnú správu výborov ako tlač 1383a. Prosím pána ministra Čarnogurského, aby sa ujal slova. J. Čarnogurský, minister spravodlivosti SR: Vážený pán predsedajúci. Podľa navrhovaného zákona si bude môcť archív zriadiť po splnení podmienok na zabezpečenie podmienok archívnych dokumentov a prístupu k nim aj fyzická osoba a informácie z archívnych dokumentov bude možné získať v zásade bezprostredne po prebratí archívnych dokumentov archívom a ich odbornom sprístupnení nevyhnutnom na ich využívanie. Pri prerokúvaní návrhu zákona vo výboroch Národnej rady gestorský výbor pre verejnú správu predložil návrh na doplnenie zákona, ktoré rieši formou dvoch stručných noviel - zákona o štátnom podniku a zákona o konkurze a vyrovnaní - akútny problém strát archívnych dokumentov pri zániku podnikateľských subjektov. Tento návrh je na prospech budovania archívneho dedičstva Slovenskej republiky a ako spracovateľ návrhu zákona ho podporujem. Navrhujem ho schváliť. I. Presperín, podpredseda NR SR: Ďakujem. Pán poslanec Hort, prosím vás, aby ste ako spoločný spravodajca z výboru pre verejnú správu oboznámili Národnú radu o výsledkoch rokovania výborov o tomto vládnom návrhu. Nech sa páči.